b"\n_START_ARTICLE_\nNovel\xc2\xb7la d'aventures\n_START_PARAGRAPH_\nLa novel\xc2\xb7la d'aventures \xc3\xa9s un g\xc3\xa8nere literari en qu\xc3\xa8 la trama rau en la successi\xc3\xb3 de perip\xc3\xa8cies, perills i reptes, extraordinaris o violents, a qu\xc3\xa8 s'enfronten els protagonistes, sovint en detriment de la versemblan\xc3\xa7a; el suspens hi \xc3\xa9s el principal ingredient que mant\xc3\xa9 l'atenci\xc3\xb3 del lector; en benefici de l'acci\xc3\xb3 se simplifiquen els personatges, el medi sociohist\xc3\xb2ric i els principis morals (bons i dolents). Es tracta d'un dels g\xc3\xa8neres m\xc3\xa9s populars i antics de la novel\xc2\xb7la de g\xc3\xa8nere, i tradicionalment s'adre\xc3\xa7a al p\xc3\xbablic mascul\xc3\xad; a m\xc3\xa9s de distreure i emocionar el lector, cerca transmetre-li els valors i principis d'heroisme, companyonia, triomf del b\xc3\xa9 sobre el mal, etc., exemplificats pels protagonistes._NEWLINE_Tem\xc3\xa0ticament, la novel\xc2\xb7la d'aventures t\xc3\xa9 precursors en l'\xc3\xa8pica cl\xc3\xa0ssica i les novel\xc2\xb7les de cavalleries medievals. Emper\xc3\xb2, el g\xc3\xa8nere sorgeix al segle XVIII (amb obres com Robinson Crusoe i coneix l'edat d'or entre inicis del segle XIX i mitjan segle XX, principalment al si de les literatures anglesa i francesa; el seu auge, de fet, coincideix amb el dels imperis colonials, en el cas del Regne Unit i Fran\xc3\xa7a, i amb la conquesta de l'Oest, en el dels EUA. _NEWLINE_En el segle XX la novel\xc2\xb7la d'aventures ha tendit a especialitzar-se en subg\xc3\xa8neres espec\xc3\xadfics (de capa i espasa, de pirates, de viatges ex\xc3\xb2tics...), alguns dels quals independitzats per dret propi, com la novel\xc2\xb7la de l'Oest o la novel\xc2\xb7la b\xc3\xa8l\xc2\xb7lica. Alhora s'ha clarificat la difer\xc3\xa8ncia amb altres g\xc3\xa8neres emparentats, com la novel\xc2\xb7la detectivesca o la novel\xc2\xb7la de ci\xc3\xa8ncia-ficci\xc3\xb3. Almenys des de mitjan segle XX la novel\xc2\xb7la d'aventures de tipus cl\xc3\xa0ssic \xc3\xa9s considerada com a lectura per a infants i adolescents, tot i que origin\xc3\xa0riament s'adre\xc3\xa7ava a tots els p\xc3\xbablics (o predominantment al p\xc3\xbablic adult). _NEWLINE_Els trets definitoris de la novel\xc2\xb7la d'aventures han estat la base de creaci\xc3\xb3 del cinema d'aventures, que usa la mateixa l\xc3\xb2gica i mecanismes an\xc3\xa0legs, a banda que sovint consisteix en adaptacions de novel\xc2\xb7les d'aventures."